Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 144/13/2202	Galanta, 16.9.2013
EEČ : 2-17-285-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako maloletého XXXXX, nar. XXXXX, si pravidelne neplnil vyživovaciu povinnosť, hoci mu to vyplýva zo Zákona o rodine a bol k tomuto aj zaviazaný rozsudkom Okresného súdu v Galante č. 16P/327/2011 zo dňa 4.6.2013 v spojení s rozsudkom Krajského súdu v Trnave sp. zn. 23 CoP 62/2013 zo dňa 22.10.2012, právoplatným dňom 21.11.2012, bol zaviazaný prispievať na výživu XXXXX sumou vo výške 80,- Eur mesačne do 15. dňa toho ktorého mesiaca  vopred k rukám matky XXXXX XXXXX, avšak svoju vyživovaciu povinnosť si riadne a včas neplnil od mesiaca december 2012 až do mesiaca marec 2013, čím mu na výživnom vznikol dlh vo výške 120,- Eur,

lebo zanikla trestnosť činu

Odôvodnenie:
           Uznesením povereného príslušníka Obvodného oddelenia Policajného zboru Vlčany sp. zn. ORP-79/VL-SA-2013 zo dňa 27.3.2013 bolo podľa § 206 ods. 1 Tr. por. vznesené obvinenie XXXXX XXXXX za prečin zanedbanie povinnej výživy podľa § 207 ods. 1 Tr. zák. na tom skutkovom základe, ako je uvedené vo výrokovej časti uznesenia. 

               Počas skráteného vyšetrovania boli vo veci vypočutí: obvinený XXXXX XXXXX XXXXX a  svedkyňa - poškodená XXXXX.    
 
              Obvinený vo svojej výpovedi uviedol, že je pravdou, že na svojho syna XXXXX neplatil výživné tak, ako mu to bolo kladené za vinu uznesením o vznesení obvinenia. Svoj nedoplatok na výživnom však dodatočne uhradil. 

	Svedkyňa - poškodená XXXXX XXXXX vo svojej výpovedi potvrdila neplnenie výživného obvineným.  Zároveň uviedla, že na jej syna XXXXX neplnenie výživného obvineným nemalo trvalo nepriaznivé následky. Poškodená XXXXX XXXXX potvrdila, že obvinený dodatočne uhradil dlh na výživnom v rozsahu, v akom mu to bolo kladené za vinu uznesením o vznesení obvinenia  a v súčasnosti si obvinený plní svoju vyživovaciu povinnosť pravidelnými mesačnými splátkami.  

	Do vyšetrovacieho spisu boli zabezpečené fotokópie dokladov o zaplatení výživného za obdobie do mesiaca august 2013. (č. l. 72 vyšetrovacieho spisu).  
               
	Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.             

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Vykonaným dokazovaním bolo zistené a preukázané, že obvinený XXXXX XXXXX XXXXX uhradil dlh na výživnom, pričom dočasné neplnenie vyživovacej povinnosti nemalo na jeho syna XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka